b'\n_START_ARTICLE_\nAugustinas Voldemaras\n_START_PARAGRAPH_\nAugustinas Voldemaras (16. aprill 1883 Dysna, t\xc3\xa4nap\xc3\xa4eval Ignalina rajoon \xe2\x80\x93 16. detsember 1942 Moskva) oli leedu poliitik ja ajaloolane._NEWLINE_Augustinas Voldemaras l\xc3\xb5petas 1909. aastal Keiserliku Peterburi \xc3\x9clikooli ajaloolasena. Magistrieksami sooritas samas 1910. aastal. 1911\xe2\x80\x931914 t\xc3\xb6\xc3\xb6tas Keiserliku Peterburi \xc3\x9clikooli eradotsendina. 1914\xe2\x80\x931915 sta\xc5\xbeeeris Itaalias ja \xc5\xa0veitsis. 1916. aasta septembris sai Augustinas Voldemaras Peterburi \xc3\x9clikooli Permi osakonna erakorraliseks professoriks._NEWLINE_Augustinas Voldemaras oli \xc3\xbcks Leedu Rahva Progressipartei asutajatest 1916. aastal. 1917. aasta mais-juunis osales ta Peterburi Leedu Seimi t\xc3\xb6\xc3\xb6s, kuuludes selle paremasse tiiba. 1917. aastal v\xc3\xb5ttis ta osa Venemaa Rahvaste Kongressi t\xc3\xb6\xc3\xb6st Kiievis._NEWLINE_11. novembril 1918 sai ta Leedu peaministriks. Sellel ametikohal oli ta 26. detsembrini 1918, t\xc3\xa4ites samaaegselt ka v\xc3\xa4lisministri \xc3\xbclesandeid. 26. detsembrist 1918 kuni 19. juunini 1920 oli ta Leedu v\xc3\xa4lisminister. Ta oli ka Leedu delegatsiooni juht Pariisi rahukonverentsil._NEWLINE_Alates 1920. aastast t\xc3\xb6\xc3\xb6tas ta \xc3\xb5ppej\xc3\xb5una Kaunases. 1924. aastal oli ta tautininkide partei \xc3\xbcks asutajaid. Temast sai ka partei peamine ideoloog. 1926. aastal valiti ta Leedu Seimi._NEWLINE_Augustinas Voldemaras oli \xc3\xbcks 17. detsembril 1926 toimunud riigip\xc3\xb6\xc3\xb6rde initsiaatoreid. 17. detsembril 1926 sai ta peaministriks ja \xc3\xbchtlasi ka v\xc3\xa4lisministriks. Lisaks sellele t\xc3\xa4itis ta alates 22. novembrist 1928 ka kaitseministri \xc3\xbclesandeid. 6. mail 1929 tehti talle atentaat, millest ta p\xc3\xa4\xc3\xa4ses vigastamata. Ta sattus aga Antanas Smetonaga vastuollu ja tagandati 23. septembril 1929 oma ametitest._NEWLINE_7.\xe2\x80\x938. juunil 1934 tegi ta organisatsiooniga Raudhunt eba\xc3\xb5nnestunud riigip\xc3\xb6\xc3\xb6rdekatse. Ta m\xc3\xb5isteti selle eest 12 aastaks vangi. 1938. aastal ta amnesteeriti ja saadeti v\xc3\xa4lismaale._NEWLINE_1940. aasta juunis p\xc3\xb6\xc3\xb6rdus Augustinas Voldemaras tagasi N\xc3\xb5ukogude Liidu poolt okupeeritud Leedusse. Ta arreteeriti ja saadeti v\xc3\xa4lja Ord\xc5\xbeonikidzesse. Hiljem ta vangistati ja viidi Moskvasse, kus ta suri But\xc3\xb5rka vanglas.'